tttarun/llama2_hindi huggingface dataset:
यह बताएँ कि अंतरात्मा (conscience) प्रशासनिक अधिकारियों के लिये किस प्रकार नैतिक मार्गदर्शक के रूप में कार्य करती है?
उत्तर :
अंतरात्मा सही और गलत की पहचान करने की आंतरिक या अंतःप्रज्ञात्मक शक्ति है। यह अनिवार्य रूप से तार्किक निष्कर्ष का परिणाम नहीं है बल्कि यह पारिवारिक पृष्ठभूमि, सामाजिक स्थिति,धर्म या संस्कृति से भी प्रभावित हो सकती है। मनोविज्ञान के अनुसार, जब किसी व्यक्ति का कोई कार्य नैतिक मूल्यों के विपरीत परिणाम देता है तो अंतरात्मा उस व्यक्ति में पश्चाताप की भावना को जन्म देती है। किन्तु जब हमारे कार्य, विचार और अभिव्यक्ति नैतिक मूल्यों के अनुरूप परिणाम देते हैं तो इससे खुशी की भावनाएँ उत्पन्न होती हैं।
अंतरात्मा नैतिक मार्गदर्शक के रूप में-
जब प्रशासनिक अधिकारी को किसी आपदा या संकट में विवेकाधीन शक्ति का प्रयोग करना होता है तो ऐसे मामलों में अंतरात्मा ही सर्वोत्तम माध्यम होती है।
ऐसे मामलों में जहाँ कोई कानून, नियम या विनियम तो है परंतु उसमें स्पष्टता का अभाव है और तार्किक रूप से उसकी एक से अधिक व्याख्याएँ हो सकती हैं। ऐसे में उसे अंतरात्मा की सहायता से ही किसी एक व्याख्या को चुनना होता है।
जिस समस्या के लिये कोई पूर्व उदाहरण न हो और ही कोई निश्चित कानून या विनियम हो तो अंतरात्मा का प्रयोग किया जा सकता है।
जब किसी समस्या के संदर्भ में तत्काल निर्णय की आवश्यकता होती है और उस मामले से संबंधित कानून को लेकर अधिकारी अनभिज्ञ हो तो उपयुक्त कानून को खोजने में काफी समय बर्बाद हो सकता है। इस तरह के मुद्दे को सुलझाने के लिये उसे अंतरात्मा से ही निर्णय करना पड़ता है।
उल्लेखनीय है कि अंतरात्मा कानून, नियम, विनियम आदि के अभाव में निर्णय लेने की आज़ादी प्रदान करता है किंतु प्रत्येक अधिकारी को यह सुनिश्चित करने का प्रयास करना चाहिये कि उसकी अंतरात्मा द्वारा किया गया निर्णय एक तार्किक परिणति पर पहुँचे।
“आप जो कुछ भी करते हैं वह निरर्थक होगा, लेकिन यह महत्त्वपूर्ण है कि आप इसे करें।” वर्तमान शासन प्रणाली में जहाँ प्रशासन पर रचनात्मकता और उत्तरदायित्व के निर्वहन की कमी का आरोप लगाया जा रहा है, वहाँ इस कथन का क्या महत्त्व है? आपके विचार से इस समस्या के समाधान के लिये कौन-से कदम उठाए जा सकते हैं?
उत्तर :
उत्तर की रूपरेखा
प्रभावी भूमिका में प्रशासन की वर्तमान स्थिति के संदर्भ में प्रश्नगत कथन को स्पष्ट करें।
तार्किक तथा संतुलित विषय-वस्तु में कथन के महत्त्व को स्पष्ट करते हुए समस्या के समाधान के लिये उठाए जाने वाले कदमों का उल्लेख करें।
वर्तमान प्रशासन में रचनात्मकता की कमी और यथास्थिति देखने को मिलती है। इसके मुख्य कारण लालफीताशाही, समयबद्ध सेवा वितरण का न होना, नौकरशाही का राजनीतीकरण, पहल करने के लिये प्रेरणा का अभाव, मीडिया ट्रायल इत्यादि हैं। 
इस परिदृश्य में बड़े सुधारों की कमी, युवा अधिकारियों का गिरता मनोबल, धीमी कार्य-संस्कृति और मुद्दों से निपटने को परिवर्तनकारी दृष्टिकोण तथा अधिक वृद्धिशील दृष्टिकोण की कमी उभरकर सामने आई है। ऐसी स्थिति में किसी भी डर और निषेध के बिना कार्रवाई करने की आवश्यकता है। इस कारण इस परिदृश्य में यह वक्तव्य पूर्णतया सही प्रतीत होता है कि भले ही लक्षित जनता कम हो या प्रभाव क्षेत्र कम हो, किसी भी सार्वजनिक अधिकारी को ज़िम्मेदारी व निर्णय लेने से दूर नहीं भागना चाहिये।
इस समस्या के निवारण हेतु निम्नलिखित कदम उठाए जा सकते हैं-
1. प्रक्रियात्मक (Procedural):
(i) समयबद्ध डिलिवरी, जैसे-तेलंगाना में लोकसेवा विधेयक।
(ii) परिणाम आधारित निगरानी।
(iii) प्रदर्शन पर आधारित वेतन।
(iv) समयाधारित आकलन (Timely Assessment)।
2. नैतिक (Ethical):
(i) परस्पर संवादात्मक सेमिनार, जैसे-आईडीएस (Income Declaration Scheme) को जारी करने के पूर्व प्रधानमंत्री ने कर अधिकारियों के साथ ‘राजस्व ज्ञान संगम’ आयोजित किया।
(ii) प्रोत्साहन सत्र।
(iii) रोल मॉडल अभियानों का आयोजन।
(iv) राजनैतिक तटस्थता मूल्य शिक्षण।
(v) पारदर्शिता।
(vi) भावनात्मक परामर्श।
(vii) अधिकारियों द्वारा की जाने वाली पहल (initiative) को जोखिम से सुरक्षा प्रदान करने के लिये वास्तविक गलती और दुर्भावनापूर्ण त्रुटि के बीच अंतर हेतु लेखा परीक्षा करना।
लोकतंत्र में कुशल सिविल सेवा के लिये कुछ मूल्य अवश्य होने चाहिये, जो इसे अन्य व्यवसायों से अलग करते हैं। दिये गए कथन के आलोक में सार्वजनिक सेवाओं के लिये मूलभूत मूल्यों की व्याख्या कीजिये।
उत्तर :
उत्तर की रूपरेखा
प्रभावी भूमिका में प्रश्नगत कथन को स्पष्ट करें।
तार्किक तथा संतुलित विषय-वस्तु में दिये गए कथन के आलोक में सार्वजनिक सेवाओं के लिये मूलभूत मूल्यों की व्याख्या कीजिये ।
प्रश्नानुसार संक्षिप्त एवं सारगर्भित निष्कर्ष लिखें।
लोकतंत्र में सिविल सेवकों के विशेष दायित्व होते हैं, क्योंकि उन्हें सामुदायिक संसाधनों का प्रबंधन और समुदायों के लिये सेवाएँ प्रदान करने जैसी प्रमुख ज़िम्मेदारियाँ निभानी होती हैं। स्वाभाविक रूप से नागरिक, सिविल सेवकों से समाज में कुशलता से काम करने के क्रम में कुछ मूल्यों को बनाए रखने की उम्मीद करते हैं।
सार्वजनिक सेवाओं के लिये आवश्यक मूलभूत मूल्य-
निःस्वार्थता- सार्वजनिक पदधारकों को जनता के हित के मामलों में पूरी तन्मयता से कार्य करना चाहिये। उन्हें पद का दुरुपयोग न तो खुद के लाभ के लिये करना चाहिये और न ही अपने परिवार या दोस्तों को वित्तीय या अन्य लाभ हासिल करने में उनकी मदद करनी चाहिये।
वफ़ादारी- सार्वजनिक पदधारकों को उनके सरकारी कर्त्तव्यों के निष्पादन में उन्हें प्रभावित करने की कोशिश हो सकती है, अतः उन्हें बाहरी व्यक्तियों या संगठनों के दबाव में ऐसा कोई कार्य नहीं करना चाहिये जिससे उनके वित्तीय या अन्य दायित्व प्रभावित हों।
निष्पक्षता- सार्वजनिक पदधारकों को योग्यता के आधार को विकल्प बनाना चाहिये, सार्वजनिक नियुक्तियों, ठेके देने या पुरस्कार और लाभ के लिये व्यक्तियों के चयन में निष्पक्षता बरतनी चाहिये।
जवाबदेही- सार्वजनिक पदधारक अपने फैसलों और कार्यों के लिये जनता के प्रति जवाबदेह हैं अतः किसी जांच के दौरान जो कुछ भी उपयुक्त हो जाँच के लिये स्वयं प्रस्तुत करना चाहिये।
खुलापन- सार्वजनिक पदधारकों को लिये गए सभी फैसलों और कार्यों के बारे में पारदर्शिता की नीति अपनानी चाहिये। उन्हें अपने निर्णय के कारणों को स्पष्ट रूप से बताना चाहिये और जानकारी को सीमित तभी करना चाहिये जब व्यापक सार्वजनिक हित प्रभावित हों।
ईमानदारी- सार्वजनिक कार्यालय के पदधारकों के लिये अपने सार्वजनिक कर्त्तव्यों से संबंधित किसी भी निजी हित की घोषणा करना एक कर्त्तव्य है और यह जनता के हित की रक्षा करता है।
नेतृत्व- सार्वजनिक पदधारकों को सभी के हितों को बढ़ावा देने और कुशल नेतृत्व प्रदान करने जैसे उदाहरण के द्वारा इस सिद्धांत का समर्थन करना चाहिये।
नैतिकता की दृष्टि से अपूर्ण माहौल में राजनीति में पूर्णता की उम्मीद करना अवास्तविक एवं एकपक्षीय है। भारतीय राजनीति में नैतिक मूल्यों के क्षरण के क्या कारण हैं? राजनीति में नैतिक मूल्यों में कैसे सुधार लाया जा सकता है?
उत्तर :
उत्तर की रूपरेखा
प्रभावी भूमिका में राजनीति में नैतिकता की आवश्यकता को संक्षेप में व्यक्त करें।
तार्किक तथा संतुलित विषय-वस्तु में राजनीति में नैतिक मूल्यों के क्षरण के कारणों का उल्लेख करते हुए नैतिक मूल्यों में सुधार के लिये उपाय सुझाएँ।
राजनीति में बने कुछ महत्त्वपूर्ण नैतिक मानक गहराई तक शासन के सभी पहलुओं को प्रभावित करते हैं। नागरिक अपने प्रतिनिधियों से उनके पेशेवर और निजी जीवन में उच्च नैतिक मानकों को बनाए रखने की अपेक्षा करते हैं और समाज की अच्छाई के लिये प्रतिबद्धता से काम करने की उम्मीद रखते हैं। लेकिन हाल के दिनों में हमने अपने राजनीतिक प्रतिनिधियों द्वारा किये जाने वाले अनैतिक प्रथाओं के विभिन्न उदाहरणों को देखा है, इसलिये नैतिकता की दृष्टि से अपूर्ण माहौल में राजनीति में पूर्णता की उम्मीद करना अवास्तविक ही होगा।
राजनीति में नैतिक मूल्यों के क्षरण के कारण-
धनबल और बाहुबल के आधार पर अनेक अपराधी राजनीति में आ रहे हैं। अपनी राजनीतिक सफलता की वज़ह से बेईमान और भ्रष्ट लोग जनता के प्रेरणास्रोत बन रहे हैं, इससे समाज की नैतिकता पर असर पड़ रहा है। 
केवल अच्छे नेता ही विकास और प्रगति की दिशा में लोगों का नेतृत्व कर सकते हैं और वे समाज की बुराइयों के खिलाफ लड़ सकते हैं। भारत में अच्छे नेताओं की काफी कमी है।
लोगों की सामाजिक स्थिति को उनकी धन-संपत्ति से मापने की सामाजिक मानसिकता भ्रष्टाचार के लिये प्रोत्साहित करती है। इसीलिये लोग किसी भी माध्यम से अपनी संपत्ति में वृद्धि पर ज़ोर देते हैं और इसके लिये भ्रष्टाचार एक आसान माध्यम है। इस भ्रष्टाचार का सबसे बड़ा शिकार सार्वजनिक वस्तुओं और सेवाओं का वितरण है। 
चुनाव में उम्मीदवार बहुत बड़े पैमाने पर धन खर्च करता है और चुनाव जीतने के बाद उस पैसे की प्रतिपूर्ति के काम में जुट जाता है। 
राजनीति में बढ़ता हुआ पक्षपात, भाई-भतीजावाद इत्यादि नैतिक मूल्यों का और क्षरण कर रहे हैं।
राजनीति में नैतिक मूल्यों में सुधार करने के लिये सुझाव-
सभी राजनीतिक दलों द्वारा भ्रष्टाचार मुक्त समाज बनाने के लिये आचार संहिता को अपनाना, उदाहरणतः आपराधिक रिकॉर्ड वाले व्यक्तियों को पार्टी का टिकट न देना। 
सभी राजनीतिक दलों द्वारा प्रतिवर्ष अपने आय-व्यय के खातों का खुलासा करना और सभी पार्टियों को आरटीआई के दायरे में लाया जाना चाहिये।
समानुभूति से आप क्या समझते हैं? इसके प्रकारों की चर्चा करते हुए सहानुभूति से इसके अंतर को स्पष्ट कीजिये।
उत्तर :
समानुभूति की निश्चित परिभाषा देना संभव नहीं है क्योंकि विभिन्न मनोवैज्ञानिकों ने इसे अलग-अलग स्तर पर परिभाषित किया है। इसकी एक सामान्य परिभाषा यह हो सकती है कि “किसी व्यक्ति में किसी अन्य व्यक्ति, अन्य प्राणी, या किसी काल्पनिक चरित्र की मनःस्थिति को सटीक रूप में समझने की क्षमता समानुभूति कहलाती है।”
कुछ अन्य मनोवैज्ञानिक मानते हैं कि समानुभूति सिर्फ दूसरों की मनःस्थिति को समझने तक ही सीमित नहीं है बल्कि उन्हीं भावनाओं को उस स्तर पर महसूस करने का नाम है जिस स्तर पर उन भावनाओं को मूल व्यक्ति ने महसूस किया था। इसका चरम रूप वहाँ दिखाई देता है जहाँ व्यक्ति की चेतना में ‘स्व’ तथा ‘पर’ का अंतर मिटने लगता है।
समानुभूति के प्रकार: समानुभूति को ‘संज्ञानात्मक समानुभूति’ तथा ‘भावनात्मक समानुभूति’ में बाँटा गया है। संज्ञानात्मक समानुभूति को पुनः ‘परिप्रेक्ष्य ग्रहण’ तथा ‘कल्पना’ में विभाजित किया गया है। परिप्रेक्ष्य ग्रहण किसी अन्य व्यक्ति के व्यवहार को समझने की क्षमता है, जबकि कल्पना किसी काल्पनिक चरित्र की परिस्थितियों को समझने की क्षमता है। भावनात्मक समानुभूति को भी दो भागों यथा- ‘समानुभूतिक चिंता’ और ‘समानुभूतिक तनाव’ में बाँटा जाता है। समानुभूतिक चिंता में व्यक्ति की भावनाएँ उत्तेजित होती हैं। वह चाहने लगता है कि पीड़ित व्यक्ति की स्थिति में सुधार हो और अगर वह किसी तरह का सहयोग करने की स्थिति में होता है तो पीड़ित व्यक्ति को सहयोग भी करता है। समानुभूतिक तनाव में तीव्रता का स्तर और भी अधिक होता है। यह तीव्रता इतनी अधिक होती है कि व्यक्ति का सामान्य जीवन-यापन भी कठिन हो जाता है। समानुभूतिक तनाव के लाभ कम और हानियाँ ज़्यादा हैं।
समानुभूति और सहानुभूति में अंतर: समानुभूति और सहानुभूति में अंतर इस बात से तय होता है कि हम समानुभूति का क्या अर्थ लेते हैं? अगर समानुभूति को सिर्फ संज्ञानात्मक स्तर पर लें तो सहानुभूति उससे अगला स्तर है जहाँ व्यक्ति दूसरे की पीड़ा को देखकर दुखी हो जाता है और चाहता है कि उस व्यक्ति की पीड़ा दूर हो जाए। दूसरी ओर अगर समानुभूति का अर्थ यह लिया जाए कि इसमें दूसरे व्यक्ति की मनःस्थिति को उस स्तर पर अनुभव किया जाता है जहाँ ‘स्व’ तथा ‘पर’ का अंतर मिट जाता है तो समानुभूति, सहानुभूति का अगला स्तर होता है क्योंकि सहानुभूति में ‘स्व’ और ‘पर’ का अंतर निश्चित तौर पर बना रहता है। आजकल यह धारणा अधिक प्रचलित है कि समानुभूति एक व्यापक अवधारणा है जिसकी एक विशेष अवस्था को सहानुभूति कहा जाना चाहिये।
अतः निष्कर्ष रूप में कहा जा सकता है कि अगर समानुभूति सिर्फ संज्ञानात्मक स्तर पर है तो उसे सहानुभूति नहीं कहा जाएगा किंतु अगर उसमें भावनात्मक तत्त्व भी शामिल हो गया हो तो वह सहानुभूति बन जाएगी।
“सहिष्णुता एक स्वतंत्र, व्यक्तिगत पसंद है और इसे किसी पर लागू नहीं किया जा सकता”, साथ ही सहिष्णुता को प्रशासनिक व्यवहार में लाने के लिये व्यक्ति में एक भावनात्मक चेतना की आवश्यकता होती है। विवेचना कीजिये।
उत्तर :
सहिष्णुता (सहनशीलता या धैर्य) विचारों को कार्य रूप में परिणत करने में सहायता करती है। सहनशीलता मनुष्य की एक विशेषता है, जिससे वह विपरीत परिस्थितियों के बीच भी मुस्करा सकता है। अपने क्रोध और विरोध पर काबू पाकर सहिष्णु व्यक्ति उन लोगों के मूल्यों को भी समझ सकता है, जिनसे उसका विरोध है। सहिष्णु व्यक्ति विरोधी विचारों पर बिना प्रतिक्रिया दिये अपने विचारों और विमतियों के साथ सह-अस्तित्व बनाए रख सकता है। यह एक विशिष्ट गुण है जो विवेक और परानुभूति से मिलकर निर्णयों को सामयिक और सही बनाता है। इसलिये यह कहा जा सकता है कि सहिष्णुता एक स्वतंत्र, व्यक्तिगत पसंद है और इसे किसी पर लागू नहीं किया जा सकता।
सहिष्णुता अधिकांशतः बचपन के संस्कारों पर निर्भर होती है पर इसे अनुभव और परीक्षण से बढ़ाया जा सकता है। इसलिये सहिष्णुता को प्रशासनिक व्यवहार में लाने के लिये व्यक्ति में एक इमोशनल अवेयरनेस की आवश्यकता होती है। यह प्रशासक में तभी जन्म लेती है और आगे बढ़ती है, जब प्रशासक विरोधों, विपत्तियों और डिसएग्रीमेंट के बीच रहते हुए अपने निर्णय लेने की कला को जानता हो। यह एक अभिवृत्ति है और उन लोगों में कम मात्रा में पाई जाती है जो केवल राज करना चाहते हैं।
यह अपने कार्य और जीवन के प्रति एक दृष्टि है। विरोधी को लगे कि वह जीत गया, यह तो एक प्रतिक्रिया है, पर जहर का घूँट पीकर आपने अपने सीनियर या जूनियर को यह समझा दिया कि वह गलत है। यह सहिष्णुता से ही संभव है।
यह अहिंसा की तरह दया, क्षमा, साहस और भावनात्मक दुःख को बर्दाश्त करने की एक अपार क्षमता है, जो पशुओं में नहीं होती।
सहिष्णु प्रशासक वास्तविकताओं को समझता है, अपनी मजबूरियों को स्वीकार करता है और दूसरों की कमियों को अपनी बताकर संगठन के विरोध-अवरोधों को घटाता रहता है, यह नेतृत्व का एक ऐसा गुण है, जो पूरी टीम को एक प्रेरणा देता है और समूह के जीवन में सकारात्मकता लाता है।
अभिरुचि से आप क्या समझते हैं? एक सिविल सेवक में किस प्रकार की अभिरुचियों का होना आवश्यक है?
उत्तर :
उत्तर की रूपरेखा
प्रभावी भूमिका में अभिरुचि निर्माण को स्पष्ट करें।
तार्किक तथा संतुलित विषय-वस्तु में एक सिविल सेवक में आवश्यक अभिरुचियों का वर्णन करें।
प्रश्नानुसार संक्षिप्त और सारगर्भित निष्कर्ष लिखें।
अभिरुचि किसी व्यक्ति की विशेषताओं का ऐसा संयोजन है जो बताता है कि अगर उसे उचित वातावरण और प्रशिक्षण दिया जाए तो वह किसी क्षेत्र विशेष में सफल होने के लिये आवश्यक योग्यताओं तथा दक्षताओं को सीखने की कितनी क्षमता रखता है। यह किसी क्षेत्र विशेष से संबंधित कौशल को सीखने अथवा ज्ञानार्जन की जन्मजात अथवा अर्जित क्षमता है। आमतौर पर अभिरुचियाँ जन्मजात होती हैं लेकिन वे अर्जित भी हो सकती हैं। अभिरुचि बुद्धिमत्ता, ज्ञान, समझ, रुचि, व कौशल से भिन्न है। सामान्यतः एक अच्छे सिविल सेवक में निम्नलिखित अभिरुचियाँ होनी चाहिये-
भाषा पर सूक्ष्म पकड़: सिविल सेवा में निर्णयन की संपूर्ण प्रक्रिया नोटिंग और ड्राफ्टिंग के माध्यम से होती है। इसके अलावा सिविल सेवक को बहुत सारे प्रतिवेदन लिखने-पढ़ने और समझने भी होते हैं। अगर कोई व्यक्ति शब्दों के गलत प्रयोग के माध्यम से सिविल सेवक को बहकाने में सफल हो जाए तो एक भी गलत निर्णय देश को भारी हानि पहुँचा सकता है। इसलिए जटिल-से-जटिल कथनों का सटीक अर्थ समझने की क्षमता और कठिन-से-कठिन उलझी हुई बातों को सरल तथा पारदर्शी भाषा में लिखने की क्षमता अच्छे सिविल सेवक के लिये आवश्यक है।
उच्च तार्किक क्षमता: सिविल सेवक को जटिल परिस्थितियों को समझना, विभिन्न क्षेत्रों के तथ्यों को आपस में जोड़ना तथा उनका विश्लेषण करना आदि कार्य करने होते हैं। इसलिये उच्च तर्क क्षमता का होना ज़रूरी है। 
निर्णयन व समस्या समाधान की सटीक क्षमता: यह तर्क क्षमता का ही व्यावहारिक रूप है। सिविल सेवक के कॅरियर में कई बार ऐसे मौके आते हैं जब उसे स्पष्ट तथा कठिन निर्णय लेने होते हैं और उसके निर्णय की थोड़ी-सी भी चूक कई व्यक्तियों के जीवन पर भारी पड़ सकती है। इसके अलावा, उसे दिन-प्रतिदिन अपने कर्मचारियों से लेकर अपने क्षेत्र के निवासियों तक की विभिन्न समस्याओं का समाधान करना होता है, जिसके लिये एक सकारात्मक एवं सुलझा हुआ दृष्टिकोण आवश्यक है। 
गणितीय आँकड़ों को समझने की क्षमता: एक सिविल सेवक से यह अपेक्षा होती है कि वह गणित की आधारभूत संकल्पनाओं को भली प्रकार समझता हो, ताकि सामान्य गणनाएँ करने एवं उन्हें समझने में उसे समस्या न हो, क्योंकि उसके सभी प्रतिवेदन आँकड़ों के प्रस्तुतीकरण पर आधारित होते हैं।
संचार एवं संप्रेषण का कौशल: एक अच्छे सिविल सेवक से आशा होती है कि वह समाज को उचित नेतृत्व दे सके। इसके अलावा, उसे बहुत सारे कर्मचारियों का प्रबंधन भी करना होता है। लोक कल्याणकारी राज्य में राज्य जिस विकास को साधना चाहता है उसके लिये ज़रूरी है कि जनता भी उस प्रक्रिया को समझे तथा सक्रिय रूप से उसमें शामिल हो। इसके लिये ज़रूरी है कि लोक सेवक में दूसरों की बातों, विचारों और भावनाओं को समझने की तथा अपनी बात को सटीक तरीके से समझाने की क्षमता होनी चाहिये। 
उपरोक्त के अतिरिक्त एक सिविल सेवक को अपने आस-पास तथा विश्व की घटनाओं और स्थितियों एवं समस्याओं को जानने और समझने की सामान्य आदत भी होनी चाहिये।
“एक लोक सेवक से सदैव अपेक्षा रहती है कि वह सार्वजनिक निधियों का उचित, तर्कपूर्ण एवं न्यायसंगत उपयोग व वितरण करे। यह तभी संभव है जब व्यवस्था भ्रष्टाचार रहित हो।” इस संदर्भ में लोक सेवाओं में व्याप्त भ्रष्टाचार से निपटने के लिये नवाचारी उपायों को सुझाएँ।
उत्तर :
उत्तर की रूपरेखा-
प्रभावी भूमिका में प्रश्नगत कथन को स्पष्ट करें।
तार्किक एवं संतुलित विषय-वस्तु में भ्रष्टाचार से निपटने के लिये नवाचारी उपाय लिखें।
प्रश्नानुसार संक्षिप्त एवं सारगर्भित निष्कर्ष लिखें।
सार्वजनिक निधि कल्याणकारी तथा अन्य सरकारी योजनाओं के लिये धन का अंतिम व एकमात्र स्रोत होती है। ऐसे में जनसामान्य की बेहतरी व राष्ट्र की प्रगति के लिये सार्वजनिक निधियों का कुशल उपयोग एक अनिवार्य आवश्यकता है। लोक सेवाओं में भ्रष्टाचार को दूर करके ही सार्वजनिक निधियों का अधिकतम उपयोग सुनिश्चित किया जा सकता है। विभिन्न प्रकार के कानूनों की उपस्थिति के बावजूद लोक सेवाओं में व्याप्त भ्रष्टाचार कुछ अन्य नवाचारी उपायों की भी मांग करता है।
भ्रष्टाचार से निपटने के लिये अन्य उपायः
सार्वजनिक व व्यक्तिगत जीवन में उच्च नैतिक मूल्यों को बढ़ावा देना। भ्रष्टाचार से निपटने के लिये ब्रिटेन के लार्ड नोलन की रिपोर्ट में प्रस्तुत 7 सिद्धांत-निःस्वार्थता, सत्यनिष्ठा, वस्तुनिष्ठता, उत्तरदायित्व की भावना, खुलापन, ईमानदारी और नेतृत्व विशेष रूप से महत्त्वपूर्ण हैं। 
सभी विभागों के लिये नीति संहिता व आचरण संहिता का निर्माण और उनका कड़ाई से पालन।
गोपनीयता की संस्कृति की जगह पारदर्शिता की संस्कृति का विकास करना। पारदर्शिता नागरिकों को सरकार के कामों की जानकारी प्रदान कर उन्हें सरकार के कार्यों की समीक्षा करने में सक्षम बनाती है। उत्तरदायित्व का सुनिश्चित व वस्तुनिष्ठ निर्धारण।
विकेंद्रीकरण तथा शासन में लोगों की सहभागिता बढ़ाना।
प्रशासन में नागरिक समाज की भागीदारी बढ़ाना।
शिक्षा व्यवस्था में सुधार तथा शिक्षा द्वारा भ्रष्टाचार विरोधी मूल्यों को बढ़ावा दिया जाना।
केंद्रीय सतर्कता आयोग, प्रवर्तन निदेशालय, केंद्रीय अन्वेषण ब्यूरो जैसी संस्थाओं को राजनीतिक नियंत्रण व दबाव से मुक्त रखना। सशक्त लोकपाल/लोकायुक्त प्रणाली की स्थापना करना।
इस प्रकार, एक बहुआयामी व दीर्घकालीन रणनीति द्वारा लोक सेवाओं को भ्रष्टाचार से मुक्त कर सार्वजनिक निधियों का सदुपयोग सुनिश्चित किया जा सकता है।
“मानव आचरण केवल अभिरुचि या हॉबी से नहीं समझा जा सकता, मनोवृत्तियों और अभिवृत्तियों की मिली-जुली प्रतिक्रियाओं से ही इसे पहचाना जा सकता है।” चर्चा कीजिये।
उत्तर :
मानव आचरण केवल अभिरुचि या हॉबी से नहीं समझा जा सकता, बल्कि इसे मनोवृत्तियों और अभिवृत्तियों की मिली-जुली प्रतिक्रियाओं से ही पहचाना जा सकता है। मनोवृत्ति और अभिवृत्ति दोनों ही एक संज्ञानात्मक प्रक्रिया के अंग हैं और ये मनुष्य के समस्त व्यवहार और संबंधों को बड़ी गंभीरता से प्रभावित करते हैं। दोनों के उद्गम स्थल मस्तिष्क में एक जैसे ही हैं और दोनों को ही सीखना या प्राप्त करना पड़ता है। ये अपने आप नहीं बनते।
दोनों ही मनुष्य के जीवन में लंबे समय तक बने रहते हैं और समय के साथ आने वाले बदलावों या परिवर्तनों से लड़ते भी रहते हैं। कभी-कभी ये दोनों एक जैसे भी हो सकते हैं और साधारण प्रशासक या औसत इंसान इन दोनों को एक ही समझने की भूल भी कर सकते हैं।
मनोवृत्ति (attitude) एक जन्मजात स्थिति है, जिस पर चारों ओर के वातावरण का प्रभाव भी सापेक्ष दृष्टि से कम पड़ता है। इसे एक सीमा के बाद बदला नहीं जा सकता। इसके विपरीत अभिवृत्ति (aptitude) एक मूल्यात्मक स्थिति है, जो बहुत अधिक गहरी और स्थायी होती है। अभिवृत्तियाँ धीरे-धीरे निखर कर परिपक्वता को प्राप्त करती हैं और बहुत सारे प्रभाव उनमें बहुलता का अहसास भी करवाते रहते हैं। इसे भी आसानी से बदला या छोड़ा नहीं जा सकता।
क्या अभिवृत्तियों के निर्माण में आनुवंशिक कारकों की कोई भूमिका होती है? चर्चा करें।
उत्तर :
उत्तर की रूपरेखा
प्रभावी भूमिका में अभिवृत्ति निर्माण को स्पष्ट करें।
तार्किक तथा संतुलित विषय-वस्तु में अभिवृत्तियों के निर्माण के लिये आनुवंशिक कारकों की भूमिका के समर्थन में तर्क लिखें।
प्रश्नानुसार संक्षिप्त और सारगर्भित निष्कर्ष लिखें।
प्रायः ऐसा माना जाता है कि हमारी सारी अभिवृत्तियाँ समाजीकरण की प्रक्रिया में ही सीखी जाती हैं और उनमें से कोई भी जन्मजात नहीं होती। किंतु 1990 के आस-पास सामाजिक मनोविज्ञान में कुछ ऐसे अनुसंधान हुए, जो संकेत करते हैं कि सीमित मात्रा में आनुवंशिक कारक भी अभिवृत्ति के विकास में भूमिका निभा सकते हैं। इन अनुसंधानों से कुछ निष्कर्ष निकाले गए हैं जो कि इस प्रकार हैं –
आनुवंशिक कारकों का प्रभाव उन्हीं अभिवृत्तियों पर पड़ता है, जिनका संबंध आतंरिक प्रेरणाओं से है, जैसे-किसी विशेष संगीत या भोजन के प्रति सकारात्मक या नकारात्मक अभिवृत्ति। आनुवंशिक कारकों का संबंध उन विषयों से नहीं होता, जिनके लिये विशेष ज्ञान या सचेतता की आवश्यकता होती है।
आनुवंशिक कारणों से निर्धारित होने वाली अभिवृत्तियों में परिवर्तन, सीखी गई अभिवृत्तियों में परिवर्तन की तुलना में कठिन होता है।
सीखी गई अभिवृत्तियों की तुलना में आनुवंशिक अभिवृत्तियों का व्यवहार पर ज़्यादा गहरा और तीव्र प्रभाव होता है।
आनुवंशिक कारकों का प्रभाव प्रायः केवल यह होता है कि कुछ व्यक्ति आमतौर पर सकारात्मक मनःस्थिति के होते हैं, जबकि कुछ अन्य की मनःस्थिति नकारात्मक होती है। यही सामान्य सकारात्मकता और नकारात्मकता आगे चलकर उनकी विशेष मनःस्थितियों को निर्मित करती है।
उपरोक्त निष्कर्षों के बावजूद इस सबंध में कोई भी निश्चित दावा करना गलत होगा, किंतु इस संभावना से इनकार नहीं किया जा सकता कि थोड़ी बहुत मात्रा में हमारी अभिवृत्तियाँ आनुवंशिक कारकों से प्रभावित होती हैं।
राजनय में नैतिकता (डिप्लोमेसी) की क्या आवश्यकता है? उन सिद्धांतों का उल्लेख करें जो वैश्विक कानूनों और अंतर्राष्ट्रीय संबंधों को प्रशासित करते हैं।
उत्तर :
उत्तर की रूपरेखा-
प्रभावी भूमिका में उदाहरण के माध्यम से कूटनीति या राजनय में नैतिकता की आवश्यकता को समझाएँ।
तार्किक एवं संतुलित विषय-वस्तु में वैश्विक कानूनों और अंतर्राष्ट्रीय संबंधों को प्रशासित करने वाले सिद्धांतों का उल्लेख करें। 
प्रश्नानुसार संक्षिप्त एवं सारगर्भित निष्कर्ष लिखें।
आज हम सभी आपस में जुड़े हुए एक विश्व में रहते हैं और दुनिया के एक हिस्से में होने वाली घटना विश्व के सभी हिस्सों को प्रभावित करती है। इससे पहले भी यूरोप की औद्योगिक क्रांति ने विश्व स्तर पर पूंजी, श्रम और पर्यावरण को प्रभावित किया।
एक देश में गृह युद्ध सीमापार पलायन (क्रॉस बॉर्डर माइग्रेशन) का कारण बन गया है। हालिया उदाहरण के रूप में सीरियाई संकट और अरब संकट को देखा जा सकता है। शरणार्थी  समस्या एक देश तक ही सीमित नहीं है, जैसा कि म्याँमार में रोहिंग्या के मामले में देखा जा सकता है। एक देश में मानवाधिकारों के उल्लंघन ने वैश्विक चिंता को उभारा है। 
इन उदाहरणों के माध्यम से कूटनीति में नैतिकता की आवश्यकता का औचित्य सिद्ध किया गया है। इस प्रकार वैश्विक कानून की उपस्थिति और साथ ही दुनिया भर में मानवाधिकारों के संरक्षण में शक्तिशाली देशों के हस्तक्षेप की आवश्यकता होती है। हालाँकि इन हस्तक्षेपों को कुछ सिद्धांतों के आधार पर और अधिक नैतिक होना चाहिये, जैसे-
राष्ट्रों की सार्वभौमिक समानता।
देशों की क्षेत्रीय अखंडता का सम्मान करना।
अन्य देशों के घरेलू मामलों में राजनीतिक स्वतंत्रता और गैर-हस्तक्षेप।
लोगों के आत्मनिर्णय का अधिकार।
मानव अधिकारों के विषय में नागरिकों का अधिकार।
शांतिपूर्ण समाधान का अधिकार।
गंभीर खतरों के अलावा अकारण हथियारों का उपयोग न करना।
संधियों के तहत अंतर्राष्ट्रीय दायित्वों का पालन करना।
इस प्रकार अंतर्राष्ट्रीय संबंध और वैश्विक कानूनों को एक आदर्श और समृद्ध विश्व व्यवस्था के लिये उपरोक्त सिद्धांतों का पालन करना चाहिये।
गांधी जी का दर्शन अपने आप में संश्लेषण की प्रयोगशाला थी। विवेचना कीजिये।
उत्तर :
उत्तर की रूपरेखा
प्रभावी भूमिका में गांधीवाद का परिचय दें।
तार्किक तथा संतुलित विषय-वस्तु में प्रश्नगत कथन की विवेचना करें।
प्रश्नानुसार संक्षिप्त एवं सारगर्भित निष्कर्ष लिखें।
गांधीवाद को एक सनातन दर्शन (Perennial Philosophy) कहा जा सकता है क्योंकि उनके दर्शन की प्रमुख अवधारणाओं जैसे- अहिंसा, सत्याग्रह, सर्वोदय, सत्य और ईश्वर, साधन की पवित्रता इत्यादि की उपस्थिति दुनिया की सभी धार्मिक परंपराओं में पाई जाती है तथा इनकी प्रासंगिकता सदैव बनी रहती है। गांधी जी के विचारों का अध्ययन करने पर हम पाते हैं कि उनके चिंतन पर विभिन्न धर्मों, धर्म-ग्रंथों, विचारकों एवं दार्शनिकों का प्रभाव रहा है।
गांधी जी ने श्रीमदभगवद्गीता से नैतिक और निरपेक्ष कर्मयोग की सीख ली। वे ‘गीता’ को माता कहते थे तथा गीता के श्लोकों को अपना मार्गदर्शक। गांधी जी अहिंसा को मनुष्य-मात्र का सर्वोच्च नैतिक कर्त्तव्य मानते थे। उन्होंने अहिंसा के इस तत्त्व को जैन व बौद्ध धर्म से ग्रहण किया। 
गांधी जी ने अपने जीवनकाल में अनेक विचारकों एवं दार्शनिकों के लेखों एवं पुस्तकों का अध्ययन कर, उनके उपयोगी तत्त्वों का अपने दर्शन में समावेश किया। समाज-कल्याण की भावना, श्रम की महत्ता, साधारण जीवन पद्धति जैसे विचारों को उन्होंने ‘जॉन रस्किन’ से सीखा। हेनरी डेविड थॉरो के निबंध 'On Civil Disobedience' से उन्होंने ‘सत्याग्रह’ की तकनीक का विचार ग्रहण किया। 
गांधी जी टॉलस्टॉय की पुस्तक 'The Kingdom of God' से भी काफी प्रभावित थे। उन्होंने टॉलस्टॉय के अंहिसा संबंधी विचारों, शक्ति और शोषण पर आधारित आधुनिक समाज की निंदा के सिद्धांत तथा साधन की शुद्धता के विचार का समर्थन किया। टॉलस्टॉय की विचारधारा से परिचित होने के पश्चात् गांधी जी सभी प्राणियों में ‘ईश्वर के वास’ के सिद्धांत पर ‘अन्तरात्मा की आवाज’ जैसे विचार को अपने दर्शन में समाहित कर पाए। गांधी जी ने जब उपयोगितावाद की ‘बहुसंख्यक’ विचारधारा तथा जॉन रस्किन की ‘अल्पसंख्यक’ विचारधारा में अंतर्विरोध देखा तो उन दोनों को मिलाकर ‘सर्वोदय’ को अस्तित्व में ला दिया।
इन सबके अलावा भी गांधी जी अद्वैत वेदांत, लॉक, प्लेटो, कांट, रूसो एवं मैकियावेली के दर्शन से प्रभावित रहे। इसीलिये उनका दर्शन विभिन्न विचारों एवं दर्शनों का एक प्रभावी संश्लेषण बन पाया।